《城南观荷》
清代·袁钧

幽意每不惬，独行谢朋俦。今朝暑未退，且作城南游。

城南古胜地，漫漫隐林丘。下有采莲人，莲花过人头。

水涨一痕碧，香浮数顷秋。参差互相望，衍漾分平畴。

好风穆然至，解袂临清流。即此得间旷，终日忘淹留。

高兴会有尽，飞光忽我遒。暝色送归棹，明月非所求。

作者简介：浙江鄞县人，字陶轩，一字秉国，号西庐。乾隆间拔贡，嘉庆间举孝廉方正。曾主稽山书院。治经尊郑玄，光绪间辑《郑氏佚书》，时称完备。另有《四明文献征》、《近体乐府》等。